KOMISIJOS SPRENDIMAS
2007 m. balandžio 27 d.
dėl Vengrijos ir Maltos mokėjimo agentūrų 2005 finansinių metų sąskaitų, susijusių su Europos žemės ūkio orientavimo ir garantijų fondo (EŽŪOGF) Garantijų skyriaus finansuojamomis išlaidomis, patvirtinimo
(pranešta dokumentu Nr. C(2007) 1894)
(Tik tekstai anglų ir vengrų kalbomis yra autentiški)
(2007/326/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo (1), ypač į jo 7 straipsnio 3 dalį,
pasitarusi su Fondo komitetu,
kadangi:
(1)
Remiantis Komisijos sprendimu 2006/322/EB (2), buvo patikrintos ir patvirtintos visų mokėjimo agentūrų, išskyrus Vokietijos mokėjimo agentūros „Bayern-Umwelt“, Italijos mokėjimo agentūros „AGEA“, Liuksemburgo mokėjimo agentūros „Ministère de l'Agriculture“, Vengrijos mokėjimo agentūros „ARDA“, Portugalijos mokėjimo agentūros „IFADAP“ ir Maltos mokėjimo agentūros „MRAE“, 2005 finansinių metų ataskaitos.
(2)
Komisija, gavusi naują Vengrijos ir Maltos informaciją ir atlikusi papildomus patikrinimus, dabar gali priimti sprendimą dėl Vengrijos mokėjimo agentūros „ARDA“ ir Maltos mokėjimo agentūros „MRAE“ sąskaitų išsamumo, tikslumo ir teisingumo.
(3)
Remiantis Reglamento (EB) Nr. 1258/1999 7 straipsnio 3 dalies antra pastraipa, Sprendimas dėl sąskaitų patvirtinimo netrukdo Komisijai vėliau priimti sprendimų neskirti Bendrijos finansavimo išlaidoms, padarytoms nesilaikant Bendrijos taisyklių,
PRIĖMĖ ŠĮ SPRENDIMĄ:
1 straipsnis
Šiuo sprendimu patvirtinamos Vengrijos mokėjimo agentūros „ARDA“ ir Maltos mokėjimo agentūros „MRAE“ 2005 finansinių metų sąskaitos, susijusios su Europos žemės ūkio orientavimo ir garantijų fondo (EŽŪOGF) Garantijų skyriaus finansuojamomis išlaidomis.
Sumos, kurias minėtos valstybės narės privalo grąžinti arba kurias reikia joms sumokėti remiantis šiuo sprendimu, nurodytos I priede.
Vengrijoje ir Maltoje taikytoms kaimo plėtros priemonėms išleistos sumos, kurias minėtos valstybės narės privalo grąžinti arba kurias reikia joms sumokėti remiantis šiuo sprendimu, nurodytos II ir III prieduose.
2 straipsnis
Šis sprendimas skirtas Vengrijos Respublikai ir Maltos Respublikai.
Priimta Briuselyje, 2007 m. balandžio 27 d.